b'\n_START_ARTICLE_\nMikologija\n_START_PARAGRAPH_\nMikologija \xe2\x80\x93 mokslas biologijos dalis, susik\xc5\xabr\xc4\x99s XIX a. pirmojoje pus\xc4\x97je, tiriantis grybus (\xc4\xafskaitant pel\xc4\x97sius ir mieles), j\xc5\xb3 genetines bei biochemines savybes, j\xc5\xb3 panaudojim\xc4\x85 medicinai bei maistui, taip pat nuoding\xc4\x85sias savybes. Mikologija artimai susijusi su fitopatologija \xe2\x80\x93 augal\xc5\xb3 lig\xc5\xb3 tyrimais (daugel\xc4\xaf augal\xc5\xb3 lig\xc5\xb3 sukelia grybai). Istori\xc5\xa1kai mikologija buvo botanikos mokslo \xc5\xa1aka, nes grybai buvo priskiriami augalams.\n_START_SECTION_\nIstorija\n_START_PARAGRAPH_\nMikologijos s\xc4\x85vok\xc4\x85 XVIII a. \xc4\xafved\xc4\x97 Christian Hendrik Persoon. \xc5\xa0is terminas greitai paplito tarp biolog\xc5\xb3 mokslui apie grybus apib\xc5\xabdinti._NEWLINE_Grei\xc4\x8diausiai jau nuo prie\xc5\xa1istorini\xc5\xb3 laik\xc5\xb3 \xc5\xbemon\xc4\x97s rinko grybus maistui arba gydymo tikslams. Pirm\xc4\x85 kart\xc4\x85 ra\xc5\xa1ytiniuose \xc5\xa1altiniuose grybai minimi Euripido (480\xe2\x80\x93406 m. pr. m. e.) darbuose. Graik\xc5\xb3 filosofas Teofrastas i\xc5\xa1 Efeso (371\xe2\x80\x93288 m. pr. m. e.) buvo pirmasis, kuris remdamasis lyginamaja morfologija band\xc4\x97 sukurti tam tikr\xc4\x85 mokslin\xc4\x99 augal\xc5\xb3 klasifikacij\xc4\x85, kuri ap\xc4\x97m\xc4\x97 ir grybus. Grybai jam buvo augalai, kuriems tr\xc5\xabksta tam tikr\xc5\xb3 svarbi\xc5\xb3 augalo dali\xc5\xb3._NEWLINE_1969 m. Kornelio (Cornell) universiteto profesorius R. H. Whittaker pirmasis i\xc5\xa1skyr\xc4\x97 grybus \xc4\xaf atskir\xc4\x85 gyvosios gamtos karalyst\xc4\x99 (Fungi arba Mycota), kadangi savo sandara, mityba, filogeneze ir kitais bruo\xc5\xbeais grybai skiriasi nuo augal\xc5\xb3 ir gyv\xc5\xabn\xc5\xb3. Dabar sutariama, kad grybai \xe2\x80\x93 tai ne augalai, o ypatingos sandaros ir gyvensenos organizmai. D\xc4\x97l to mikologija yra atskira mokslo \xc5\xa1aka kaip ir zoologija arba botanika. Pirmieji mikologai buvo Elias Magnus Fries, Christian Hendrik Persoon ir Anton de Bary.'